Komission direktiivi 2004/21/EY,

annettu 24 päivänä helmikuuta 2004,

atsoväriaineiden markkinoille saattamisen ja käytön rajoituksista (neuvoston direktiivin 76/769/ETY kolmastoista mukauttaminen tekniikan kehitykseen)

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjen vaarallisten aineiden ja valmisteiden markkinoille saattamisen ja käytön rajoituksista annetun neuvoston direktiivin 76/769/ETY muuttamisesta yhdeksännentoista kerran (atsoväriaineet) 19 päivänä heinäkuuta 2002 annetun Euroopan parlamentin ja neuvoston direktiivin 2002/61/EY(1) ja erityisesti sen 2 artiklan,

sekä katsoo seuraavaa:

(1) Direktiivissä 2002/61/EY, jolla vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettua neuvoston direktiiviä 76/769/ETY(2) muutetaan yhdeksännentoista kerran, säädetään, että tiettyjä atsoväriaineita ei saa käyttää tekstiili- eikä nahkatuotteissa. Kyseisiä tekstiili- ja nahkatuotteita ei pidä saattaa markkinoille, elleivät ne vastaa mainitun direktiivin vaatimuksia.

(2) Direktiivin 2002/61/EY 2 artiklassa vaaditaan, että direktiivin 76/769/ETY liitteessä I olevan 43 kohdan soveltamisen edellyttämät testausmenetelmät hyväksytään.

(3) Euroopan standardointikomitea (CEN) on kehittänyt testausmenetelmiä, joita olisi käytettävä tekstiili- ja nahkatuotteiden testaamisessa direktiivin 76/769/ETY liitteessä I olevaa 43 kohtaa sovellettaessa.

(4) Tämän direktiivin soveltaminen ei vaikuta työsuojelun vähimmäisvaatimuksia koskevaan yhteisön lainsäädäntöön, kuten toimenpiteistä työntekijöiden turvallisuuden ja terveyden parantamisen edistämiseksi 12 päivänä kesäkuuta 1989 annettuun neuvoston direktiiviin 89/391/ETY(3), tai työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annettuun neuvoston direktiiviin 90/394/ETY(4) (kuudes direktiivin 89/391/ETY 16 artiklan 1 kohdassa tarkoitettu erityisdirektiivi).

(5) Tämän direktiivin säännökset ovat vaarallisten aineiden ja valmisteiden kaupan teknisten esteiden poistamisesta annettujen direktiivien mukauttamista tekniikan kehitykseen käsittelevän komitean lausunnon mukaisia,

ON ANTANUT TÄMÄN DIREKTIIVIN:

1 artikla

Muutetaan direktiivin 76/769/ETY liite I tämän direktiivin liitteen mukaisesti.

2 artikla

1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2004. Niiden on ilmoitettava tästä komissiolle viipymättä.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava komissiolle kirjallisina ne keskeiset kansalliset säännökset, jotka ne antavat tämän direktiivin alalta.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 24 päivänä helmikuuta 2004.

Komission puolesta

Erkki Liikanen

Komission jäsen

(1) EYVL L 243, 11.9.2002, s. 15.

(2) EYVL L 262, 27.9.1976, s. 201, direktiivi sellaisena kuin se on viimeksi muutettuna Euroopan parlamentin ja neuvoston direktiivillä 2003/53/EY (EUVL 178, 17.7.2003, s. 24).

(3) EYVL L 183, 29.6.1989, s. 1, direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

(4) EYVL L 196, 26.7.1990, s. 1, direktiivi sellaisena kuin se on viimeksi muutettuna direktiivillä 1999/38/EY (EYVL L 138, 1.6.1999, s. 66).

LIITE

Muutetaan direktiivin 76/769/ETY liite I seuraavasti:

1) Korvataan kohdassa "43. Atsoväriaineet" toisen sarakkeen 1 kohta seuraavasti:

"1. Atsovärejä, joista voi yhden tai useamman atsoryhmän pelkistymällä lohjetessa vapautua yhtä tai useampaa liitteen lisäyksessä lueteltua aromaattista amiinia havaittavina pitoisuuksina, eli niin että sen pitoisuus lopullisissa tuotteissa tai niiden värjätyissä osissa on yli 30 ppm mitattuna liitteen lisäyksessä luetelluilla testausmenetelmillä, ei saa käyttää tekstiili- ja nahkatuotteissa, jotka saattavat joutua pitkäksi aikaa suoraan kosketukseen ihon tai suuontelon kanssa; tällaisia tuotteita ovat muun muassa:

- vaatteet, vuodevaatteet, pyyhkeet, hiuslisäkkeet, peruukit, hatut, vaipat ja muut hygieniatarvikkeet, makuupussit,

- jalkineet, käsineet, rannekellojen hihnat, käsilaukut, kukkarot ja lompakot, salkut, tuolien verhoilu, kaulapussit,

- tekstiili- ja nahkalelut sekä lelut, joissa on tekstiili- ja nahkaosia,

- lopullisen kuluttajan käyttöön tarkoitetut langat ja kankaat.".

2) Lisätään lisäyksen 43 kohtaan seuraava teksti:

"Luettelo testausmenetelmistä

>TAULUKON PAIKKA>"